## Odluka o provođenju međunarodnih mjera ograničavanja utvrđenih odlukama Vijeća Europske unije 2010/127/ZVSP i 2010/414/ZVSP u svezi sa situacijom u Eritreji

### NN 142/2011 (9.12.2011.), Odluka o provođenju međunarodnih mjera ograničavanja utvrđenih odlukama Vijeća Europske unije 2010/127/ZVSP i 2010/414/ZVSP u svezi sa situacijom u Eritreji

VLADA REPUBLIKE HRVATSKE

2854

Na temelju članka 4. Zakona o međunarodnim mjerama ograničavanja (»Narodne novine«, broj 139/2008), Vlada Republike Hrvatske je na sjednici održanoj 15. studenoga 2011. godine donijela

ODLUKU

O PROVOĐENJU MEĐUNARODNIH MJERA OGRANIČAVANJA UTVRĐENIH ODLUKAMA VIJEĆA EUROPSKE UNIJE 2010/127/ZVSP I 2010/414/ZVSP U SVEZI SA SITUACIJOM U ERITREJI

I.

Ovom Odlukom uvode se međunarodne mjere ograničavanja s obzirom na stanje u Eritreji, utvrđene odlukama Vijeća Europske unije 2010/127/ZVSP, od 1. ožujka 2010. godine i 2010/414/ZVSP, od 26. srpnja 2010. godine, kojima se Republika Hrvatska pridružila u sklopu suradnje s Europskom unijom u području Zajedničke vanjske i sigurnosne politike Europske unije.

II.

Zabranjuje se prodaja ili nabava oružja ili srodnoga materijala svih vrsta, uključujući oružje i streljivo, vojnih vozila i opreme, paravojne opreme i rezervnih dijelova za navedeno, koju bi mogli počiniti državljani Republike Hrvatske ili koji bi mogli biti počinjeni s teritorija Republike Hrvatske ili uporabom plovila ili zrakoplova pod hrvatskom zastavom, neovisno o tome potječe li navedeno s teritorija Republike Hrvatske ili ne.

Zabranjuje se osiguranje tehničke pomoći, osposobljavanja, financijske i druge pomoći povezane s vojnom djelatnošću ili nabava, proizvodnja, održavanje ili uporaba predmeta iz stavka 1. ove točke Eritreji svim državljanima Republike Hrvatske, ili s teritorija Republike Hrvatske.

Zabranjuje se, također, nabava predmeta iz stavka 1. ove točke iz Eritreje svim državljanima Republike Hrvatske, ili uporabom plovila ili zrakoplova pod hrvatskom zastavom, kao i osiguranje tehničke pomoći, osposobljavanja, financijske i druge pomoći koja je povezana s vojnim aktivnostima, ili nabava, proizvodnja, održavanje ili uporaba predmeta iz stavka 1. ove točke državljanima Republike Hrvatske sa strane Eritreje, neovisno o tome potječe li navedeno s teritorija Eritreje ili ne.

III.

Zabranjeno je:

(a) osigurati tehničku pomoć povezanu s vojnim aktivnostima i osiguranjem, proizvodnjom, održavanjem i uporabom oružja i srodnoga materijala svih vrsta koje je uključeno u Prilog IV. (Popis robe vojne namjene) Uredbe o određivanju robe koja se izvozi i uvozi na temelju dozvola (»Narodne novine«, broj 77/2010), neposredno ili posredno, svim fizičkim ili pravnim osobama, subjektima ili tijelima u Eritreji ili za uporabu u toj zemlji;

(b) osigurati financiranje ili financijsku pomoć povezanu s vojnim aktivnostima, uključujući u prvome redu subvencije, zajmove ili izvozna kreditna osiguranja za bilo kakvu prodaju, nabavu, prijenos ili izvoz oružja i povezanog materijala svih vrsta koje je uključeno u Prilog IV. (Popis robe vojne namjene) Uredbe o određivanju robe koja se izvozi i uvozi na temelju dozvola, ili za osiguranje s njima povezane tehničke pomoći i posredničkih usluga, neposredno ili posredno, bilo kojoj fizičkoj ili pravnoj osobi, subjektu ili tijelu u Eritreji ili za uporabu u toj zemlji;

(c) pribaviti neposredno ili posredno tehničku pomoć povezanu s vojnim aktivnostima i s osiguranjem, proizvodnjom, održavanjem i uporabom oružja i srodnoga materijala svih vrsta koje je uključeno u Prilog IV. (Popis robe vojne namjene) Uredbe o određivanju robe koja se izvozi i uvozi na temelju dozvola, od bilo koje fizičke ili pravne osobe, subjekta ili tijela u Eritreji;

(d) pribaviti neposredno ili posredno financiranje ili financijsku pomoć povezanu s vojnim aktivnostima, uključujući u prvom redu subvencije, zajmove ili izvozna kreditna osiguranja za bilo kakvu prodaju, nabavu, prijenos ili izvoz oružja i povezanog materijala svih vrsta koje je uključeno u Prilog IV. (Popis robe vojne namjene) Uredbe o određivanju robe koja se izvozi i uvozi na temelju dozvola, ili za osiguranje s njima povezane tehničke pomoći i posredničkih usluga, neposredno ili posredno, od bilo koje fizičke ili pravne osobe, subjekta ili tijela u Eritreji;

(e) sudjelovati, svjesno i namjerno u aktivnostima, čiji je cilj zaobići zabrane iz točaka (a), (b), (c) i (d) ili ako je njihova posljedica zaobilaženje tih zabrana.

IV.

Za svu robu koja ulazi na carinsko područje Republike Hrvatske iz Eritreje ili ga napušta za Eritreju, teretnim zrakoplovima ili trgovačkim plovilima, nadležnim tijelima Republike Hrvatske potrebno je dati dodatne informacije prije ulaza i prije izlaza.

Republika Hrvatska će, u skladu sa svojim zakonodavstvom i uz poštovanje međunarodnoga prava, na svom teritoriju, uključujući morske i zračne luke, pregledati svaki teret koji ulazi u Eritreju ili izlazi iz Eritreje, ako nadležno tijelo posjeduje informacije na temelju kojih opravdano smatra da teret sadržava predmete čija je nabava, prodaja, prijenos ili izvoz zabranjen ovom Odlukom.

Ako Republika Hrvatska otkrije predmete čija je nabava prodaja, prijenos ili izvoz zabranjen ovom Odlukom, predmeti se oduzimaju i zatim uništavaju ili onemogućuje njihovo djelovanje.

V.

Restriktivne mjere propisane točkama VI. i VII. ove Odluke uvode se protiv osoba i subjekata, uključujući eritrejsko političko i vojno vodstvo, ali ne ograničavajući se na njih, kao i na vladine i paradržavne subjekte te na sve osobe ili subjekte koji djeluju u njihovo ime ili prema njihovim naputcima, koje odredi odbor uspostavljen na temelju Rezolucije Vijeća sigurnosti Ujedinjenih naroda 751 (1992), čija je nadležnost proširena Rezolucijom Vijeća sigurnosti Ujedinjenih naroda 1844 (2008) te stavkom 15. i stavkom 18. točkom (b) Rezolucije Vijeća sigurnosti Ujedinjenih naroda 1907 (2009) – Odbor za sankcije, kao i za osobe i subjekte koji:

– su kršili embargo na oružje i s tim povezane mjere kako je navedeno u točki II. ove Odluke,

– iz Eritreje osiguravaju potporu naoružanim oporbenim skupinama čiji je cilj destabilizirati regiju,

– koče provedbu Rezolucije Vijeća sigurnosti Ujedinjenih naroda 1862 (2009) koja se odnosi na Republiku Džibuti,

– daju utočište, financiraju, omogućuju djelovanje, podupiru, organiziraju, osposobljavaju ili potiču pojedince ili skupine na počinjenje nasilnih ili terorističkih djela protiv drugih država u regiji ili protiv njihovih državljana,

– koče istrage ili rad skupine za monitoring koja je ponovno uspostavljena Rezolucijom Vijeća sigurnosti Ujedinjenih naroda 1853 (2008),

Odgovarajuće osobe i subjekti navedeni su u Prilogu, koji je sastavni dio ove Odluke.

VI.

Osobama navedenima u Prilogu ove Odluke zabranjuje se ulaz na teritorij Republike Hrvatske ili provoz preko njega.

Stavak 1. ove točke ne primjenjuje se kad Odbor za sankcije utvrdi, u svakom pojedinom slučaju, da je takvo putovanje opravdano humanitarnim potrebama, uključujući vjerske obveze, ili kad Odbor za sankcije zaključi da bi iznimka pospješila ostvarivanje mira i stabilnosti u regiji.

Kad u skladu sa stavkom 2. ove točke Republika Hrvatska odobri ulaz na svoj teritorij ili prolaz preko njega osobama koje je odredio Odbor za sankcije, odobrenje mora biti ograničeno na svrhu za koju je izdano i na osobe na koje se neposredno odnosi.

VII.

Zamrzavaju se sva imovina i sredstva koje neposredno ili posredno posjeduju ili nadziru osobe ili subjekti navedeni u Prilogu ove Odluke.

Osobama ili subjektima iz stavka 1. ove točke ne smiju se neposredno ili posredno davati na raspolaganje imovina i sredstva niti od njih smiju imati koristi.

Zabranjeno je sudjelovanje, svjesno i namjerno, u aktivnostima čiji je cilj zaobići zabrane iz stavaka 1. i 2. ove točke ili je njihova posljedica zaobilaženje tih zabrana.

U iznimnim slučajevima nadležna tijela Republike Hrvatske mogu odobriti odgovarajuća odstupanja od stavaka 1., 2. i 3. ove točke, u skladu sa zakonom.

VIII.

Svaka daljnja promjena priloga ažurirat će se putem mrežne stranice Ministarstva vanjskih poslova i europskih integracija (http://mvpei.hr/sankcije).

IX.

Ova Odluka stupa na snagu danom objave u »Narodnim novinama«.

Klasa: 004-01/11-01/20
Urbroj: 5030109-11-1
Zagreb, 15. studenoga 2011.

Predsjednica
Jadranka Kosor, dipl. iur., v. r.

**PRILOG**

Konsolidirani popis osoba i subjekata na koje se odnose restriktivne mjere propisane točkama V., VI. i VII. ove Odluke objavljen je na mrežnoj stranici:

http://www.un.org/sc/committees/751/pdf/1844\_cons\_list.pdf.

Odluka, NN 142/2011-2854